Í janúar og febrúar mun söngvaskáldið Svavar Knútur halda ukulelenámskeið í Brimrót á Stokkseyri . Um er að ræða síðustu tvo miðvikudagana í janúar og fyrsta miðvikudaginn í febrúar . Á námskeiðinu verður farið yfir grundvallaratriði ukuleleleiks og kennt grunngrip og spilatækni . Ennfremur læra nemendur nokkur lög til að flytja fyrir vini og vandamenn á lokatónleikum sem fara fram í Brimrót sunnudaginn 9. febrúar kl. 14:00 . Allir geta lært á ukuleleAðspurður hvernig það hafi komið til að halda ukulelenámskeið á Stokkseyri segir Svavar að honum hafi einfaldlega fundist Brimrót bara svo frábært verkefni og hugmynd . „ Sem staður fyrir samfélagið til að koma og gera eitthvað uppbyggilegt saman . Og það er nú ekki margt uppbyggilegra en að læra saman á hljóðfæri og að syngja skemmtileg lög saman . Svo eru þessar frábæru stelpur sem standa fyrir Brimrót náttúrulega algerlega í efstu sætunum hjá mér í lífinu og ég held rosalega með þeim , “ segir Svavar í samtali við sunnlenska.is . Svavar segir að námskeiðið sé fyrir alla , ekki bara börn . „ En börnum fylgir sá flotti bónus að það er ókeypis fyrir foreldra í fylgd með þeim . Í rauninni er það mér hið mesta metnaðarmál að sem flestir geti tjáð sig með tónlist og notið þess að spila einföld lög á hljóðfæri og syngja með . “ „ Ég hef aldrei lent á nemanda sem gat ekki lært á hljóðfærið og kunni ekki nokkur lög í enda námskeiðs . Það er nefnilega það fallega , að ef við nálgumst tónlist eins og afreksíþróttir , þá eru bara ósköp fáir sem geta þetta , en það er sama með tónlistina og íþróttirnar að allir geta haft gaman að því að spila á hljóðfæri og syngja , “ segir Svavar . Ekki dramahljóðfæri „ Ukulele er frábært hljóðfæri fyrir almenning af því það er einfalt og maður er fljótur að læra grundvallaratriðin , sem þýðir að langflestir geta sungið nokkur lög eftir einn eða tvo tíma í tilsögn . Það er svakalega hvetjandi til að fara síðan lengra með hljóðfærið . Svo er ukulele náttúrulega í víðara samhengi svo ótrúlega hógvært og auðmjúkt hljóðfæri , melódískt og mjúkt og ekki mikil læti í því . Það passar mér ósköp vel og ég held meirihluta fólks . Þetta er ekki dramahljóðfæri , “ segir Svavar . „ Ef það heldur áfram að vera áhugi , þá er ég alltaf til í að koma aftur og leiðbeina fólki með tónlist og hver veit nema við höfum bara almenna tónlistarsmiðju fyrir almenning til að prófa alls konar hljóðfæri og leika sér . Aðalatriðið er að samfélagið okkar þarf að fara að koma meira saman og gera skemmtilega hluti en ekki húka inni og horfa á sjónvarpið , “ segir Svavar að lokum .